J e g y z ő k ö n y v

**Készült:** a Bezenye Községi Önkormányzat Képviselő-testületének 2022. május 24. napján 15.00 órakor Bezenye Községi Önkormányzat Kultúrházában megtartott ülésén

**Jelen vannak:** a jelenléti ívben felsoroltak

Márkus Erika polgármester köszönti a megjelenteket, az ülést megnyitja. Megállapítja, hogy az ülés határozatképes, mivel 6 megválasztott képviselő jelen van, Antonovich Gáspár képviselő egyéb elfoglaltságai miatt nem tud részt venni az ülésen. Az ülés jegyzőkönyvének hitelesítésére Nusser Györgyné és Hiltser Mátyás képviselőket kéri fel.

A polgármester javaslatával a képviselő-testület *egyhangúlag* egyetért.

Márkus Erika polgármester ismerteti az ülés napirendi pontját, és javasolja a 14. napirendi pontot levenni a napirendi pontok közül, mivel az idő rövidsége miatt az árajánlatok még nem érkeztek be a papréti kultúrház felújítására. (6 igen)

A képviselő-testület *egyhangúlag* az alábbi határozatot hozza:

**61/2022.(V.24.) h a t á r o z a t**

Bezenye Községi Önkormányzat képviselő-testülete a 2022. május 24-i ülésén az alábbi napirendi pontokat tárgyalja:

1. Beszámoló Bezenye közbiztonsági, közlekedési és bűnügyi helyzetéről
2. 2021. évi költségvetés IV. negyedévi előirányzat módosítása
3. Beszámoló az önkormányzati intézmények 2021. évi belső ellenőrzéséről
4. Az önkormányzat 2021. évi költségvetésének végrehajtásáról szóló rendelet megalkotása
5. Az önkormányzat 2021. évi gyermekjóléti és gyermekvédelmi feladatainak ellátásáról szóló értékelés megtárgyalása
6. Az óvoda létszáma, a 2022/23-as tanév kétnyelvű nevelés indítására vonatkozó igazolás az óvodai beiratkozást követően
7. A települési önkormányzatok szociális célú tüzelőanyag vásárláshoz kapcsolódó támogatás igénylése
8. Bezenye SE támogatási kérelmei és tájékoztatás
9. TOP-1.1.1-16.GM1-2017-00006 azonosító számú projekttel kapcsolatos

tájékoztatás és döntés

1. Leader – Művelődési Ház eszközbeszerzés pályázat árajánlatokról döntés és tájékoztatás a megrendelt eszközökről
2. MFP-KOEB/2022.kódszámú kommunális eszközbeszerzés pályázat árajánlatairól döntés
3. MFP-OJKJF/2022. kódszámú Óvoda kerítés építés pályázat árajánlatairól döntés
4. Bezenye, bölcsőde generál kivitelezési tervdokumentáció elkészítése árajánlatairól döntés
5. Kishíd felújításával kapcsolatban árajánlatokról döntés
6. Orvosi rendelő parkolójának kialakítása árajánlatairól döntés
7. Pedagógus Nap alkalmából jutalmazási javaslat a bezenyei óvoda dolgozói részére
8. Bezenye rendezési terv módosításának tárgyalása a saroktelkekre vonatkozó szabályozás és egyes építési helyének meghatározása, továbbá szervizút kijelölése
9. Lajos Dániel a Satelit Híradástechnikai Kft. képviseletében beadott kérelme

Felelős: Márkus Erika polgármester

Határidő: azonnal

1. **Napirendi pont *(1. számú melléklet szerint)***

Beszámoló Bezenye közbiztonsági, közlekedési és bűnügyi helyzetéről

Márkus Erika polgármester elmondja, jogszabályi kötelezettség, hogy a képviselő-testület minden évben tárgyalja a közbiztonsági, közlekedési és bűnügyi helyzetet Bezenye település vonatkozásában. A településen a bűncselekmények száma és a közbiztonság javuló tendenciát mutat, a településen Petrik Tamás látja el a körzeti megbízotti feladatokat. A mai napon a humán bizottság ülésén a bizottsági tagok kérése az volt, hogy a rendőrség készítsen egy átfogó drog prevenciós jelentést a környező településeket is beleértve Rajka, Bezenye, Levél, Hegyeshalomról és a rendőrség tájékoztassa a bizottságot egy előadás keretin belül.

Márkus Erika polgármester asszony felkéri Kovács Lászlónét a Hegyeshalmi Rendőrőrs parancsnokát, hogy tájékoztassa a képviselő-testületi tagokat a beszámoló tartalmáról.

Kovács Lászlóné a Hegyeshalmi Rendőrőrs parancsnoka elmondja, hogy kialakult a rendőrség és a települések közt egy konzultációs folyamat, melyben részletesebb információkhoz juthat mindkét szerv, ilyenek például a testületi ülések vagy a településeknek szervezett fórumok. A körzeti megbízottnak segítve a Hegyeshalmi Rendőrőrs munkatársai is jönnek a településre ellenőrizni. Itt kéri az önkormányzat segítségét is, ha olyan esetről tud vagy hallott, ami a lakosság közbiztonságát veszélyeztetné, jelezzék a rendőrség felé. Bezenye településen jelenleg nincsenek olyan személyek, akik a közbiztonságot veszélyeztetnék. Sebesség túllépések voltak a településen, de elenyésző esetszámmal. Közlekedési baleset a 2021-es évben a településen nem volt, sajnos a megyében a koccanásos balesetek száma az elsőbbségi jog meg nem adása miatt van. A 2022-es év elejétől országosan szigorodnak a szabályok, komolyabb ellenőrzési rendszer lép életbe, az ország több pontján kamerarendszerek lesznek telepítve a közlekedési kihágások megakadályozása és a balesetek elkerülése miatt. A jelzőlámpák országosan kamerarendszerrel lesznek felszerelve.

Sajnos a 2022-es év elején megemelkedett a telefonos csalások száma, ahol idős hölgyeket keresnek meg férfiak, azzal az indokkal, hogy a gyermekük börtönbe került és a telefonos csaló ügyvédnek adja ki magát és váltságdíj fizetésére kéri az áldozatot. Sajnos jelenleg egy ilyen ügyben folyik a nyomozás, nem bezenye településen élő az érintett. Kéri a parancsnok asszony, hogy a településen lévő idős hölgyeket figyelmeztesse az önkormányzat, hogy a telefonos csalóknak ne dőljenek be.

Nusser Györgyné képviselő asszony szót kért és elmondja, hogy nem rég őt is megkereste egy ilyen csaló, de tőle a netbanki utalással akart pénzt kicsalni.

Kovács Lászlóné elmondja, hogy sajnos ez a csalási kísérlet régóta jelen van a megyében.

Márkus Erika polgármester asszony megköszöni a beszámolót és megkérdezi, hogy a traffipax dobozok mikor lesznek kihelyezve a településre?

Kovács Lászlóné elmondja, hogy azt az önkormányzatnak kell megrendelnie és egy ilyen doboz ára közel 1,5 millió forint, melybe véletlenszerűen van kihelyezve a traffipax.

Márkus Erika polgármester szavazásra teszi fel a beszámoló Bezenye közbiztonsági, közlekedési és bűnügyi helyzetéről napirendi pontot.

A képviselő-testület *egyhangúlag 6 igen* szavazattal az alábbi határozatot hozza:

**62/2022.(V.24.) h a t á r o z a t**

Bezenye Községi Önkormányzat Képviselő-testülete úgy határozott, hogy Bezenye közbiztonsági, közlekedési és bűnügyi helyzetéről szóló beszámolót a melléklet szerinti tartalommal elfogadja.

Felelős: Márkus Erika polgármester

Határidő: folyamatos

1. **Napirendi pont (2. számú melléklet szerint)**

2021. évi költségvetés IV. negyedévi előirányzat módosítása

Márkus Erika polgármester elmondja, hogy a 2021. évi költségvetés IV. negyedévi előírányzat módosítás elkészült és Fekete Gabriella pénzügyes kollégától szeretné megkérdezni, hogy a 4. oldalon az Ipari Park beruházásával kapcsolatos számla a Magyar Államkincstár számláján volt mindaddig, amíg ki nem fizette az önkormányzat, nem érti miért került bele duplán a költségvetésbe?

Fekete Gabriella pénzügyi előadó elmondja, hogy azért jelentkezett duplán a könyvelésben az összeg, mert amikor megkapta az önkormányzat a pályázati pénzt a könyvelésbe bekerült a 8.241.933,- forintos összeg, de akkor még a Magyar Államkincstár számláján volt, majd az összeg lehívásra került a számlák kifizetésre után és szintén bekönyvelték, így az önkormányzat bevételeit növelte könyveléstechnikailag.

Márkus Erika polgármester elmondja, hogy az 5. számú melléklet K6-os sorában nem mindenhol szerepel a pályázat szó, pedig az összes beruházás pályázat. Kéri, hogy ez javításra kerüljön.

Fekete Gabriella pénzügyi előadó elmondja, hogy a javítja a K6-os sort és azt csak magának írta oda megjegyzésnek.

Márkus Erika polgármester szavazásra teszi fel az Bezenye Községi Önkormányzat Képviselő-testületének önkormányzati rendelete a Bezenye Községi Önkormányzat 2021. évi költségvetéséről szóló 2/2021. (III.11.) önkormányzati rendelet módosításáról szóló rendelet tervezetet.

A képviselő-testület *6 igen szavazattal az alábbi rendeletet alkotja*

**Bezenye Községi Önkormányzat Képviselő-testületének**

**4/2022.(V.25.) önkormányzati rendelete**

**a Bezenye Községi Önkormányzat**

**2021. évi költségvetéséről szóló 2/2021. (III.11.) önkormányzati rendelet módosításáról**

*A rendelet a jegyzőkönyv mellékletét képezi!*

1. **Napirendi pont *(3. számú melléklet szerint)***

Beszámoló az önkormányzati intézmények 2021. évi belső ellenőrzéséről

Márkus Erika polgármester elmondja, hogy a belső ellenőrzés vizsgálatának tárgyát képezte aszámviteli nyilvántartási rendszer bizonylatai alátámasztása a 2021. év tekintetében.A vizsgálatba bevont dokumentációk közül a vizsgálat tárgyát képezte a közös hivatal alapító okirata, szmsz-e, a gazdálkodással kapcsolatos szabályzatok. A gazdálkodási szabályzat, a számviteli politika, az értékelési szabályzat, a beszerzési szabályzat, a pénzkezelési szabályzat, ezen felül a számviteli nyilvántartási rendszer (ASP KASZPER) rendszerből kinyerhető bizonylatok, könyvelési programmal kapcsolatos észrevételek, pénztárellenőrzés, banki bizonylatok ellenőrzése, az óvoda banki forgalma, az önkormányzat banki forgalma, a bevételek ellenőrzése, a bizonylatok tartalma és a GDPR elvárások.

Nusser Györgyné képviselő megkérdezi, hogy a közös hivatal tudott az ellenőrzésről?

dr. Gáli Péter jegyző elmondja, hogy a közös hivatal tudott az ellenőrzésről.

Nusser Györgyné képviselő szót kér és elmondja, hogy a belső ellenőrzési jelentésben súlyos hibák vannak, amiket a jövőben be kell tartani, ilyen az utalványozás, a kiadmányozási szabályzat alapján felelősöket kell kijelölni az utalványozásra, nincs a szerződéseken jogi és pénzügyi ellenjegyzés.

Márkus Erika polgármester elmondja, hogy a szabályzatoknak megfelelően dolgoznak, és az intézkedéseknek megfelelően végzi a munkát a kollégák.

dr. Gáli Péter jegyző szót kér és elmondja, hogy a tavalyi évben az ÁSZ ellenőrizte az óvodát és az önkormányzatot is. Súlyos hibákat nem találtak, valamint az utalványozásra kitérve a kiadmányozási és pénzkezelési szabályzatnak megfelelően végzik a munkát és az utalványrendeleteknél a felelősöket ki kell jelölni, ehhez a szabályzatok felülvizsgálata is szükséges.

Szakos Géza képviselő szót kér és elmondja, hogy több szakmai segítséget kér a jegyző úrtól, lehetőséget adva, hogy a kollégák több információhoz jussanak és a betanításuk Hegyeshalomban legyen.

Márkus Erika polgármester szavazásra teszi fel a beszámoló az önkormányzati intézmények 2021. évi belső ellenőrzésérőlnapirendi pontot.

A képviselő-testület *egyhangúlag*, *6 igen* szavazattal az alábbi határozatot hozta:

**63/2022. (V.24.) bizottsági határozat**

Bezenye Községi Önkormányzat képviselő-testülete, úgy határoz, hogy Bezenye Községi Önkormányzat Képviselő-testülete a Bezenye Községi Önkormányzatnál a 2021. év vonatkozásában megtartott belső ellenőrzésről szóló ellenőrzési jelentést jóváhagyólag tudomásul veszi és az abban foglaltak megvalósítása érdekében az alábbi intézkedési tervet fogadja el:

* ***Az írásba foglalt kötelezettségvállalásnál a pénzügyi ellenjegyzésre fokozottan figyelni kell, az nem hagyható el.***
* ***A 200 000 Ft alatti beszerzéseknél a kötelezettségvállalás rendjének folyamatát belső szabályzatban kell rögzíteni.***
* ***A teljesítés leigazolását, érvényesítést és utalványozást írásban kell megtenni „Utalványrendelet”-en, a kifizetést megelőzően kell elvégezni.***
* ***Munkamegosztási megállapodást kell kötni a közös hivatalnak az önkormányzattal, a nemzetiségi önkormányzattal és az óvodával***
* **A gazdálkodással kapcsolatos szabályzatokat aktualizálni szükséges.**
* **A munkaköri leírásokban meg kell jeleníteni a gazdálkodási jogkör gyakorlását is, a szabályzatokban történő kijelöléseknek megfelelően.**
* ***Vevő analitikát az étkezési térítési díjak (EPER-ben kiállított számlák) vonatkozásában 2018 évig visszamenően ki kell tisztázni, a nyilvántartó programban a bevételeket rögzíteni kell.***
* ***Az EUR-ban indított bevételek esetében, fel kell szólítani a befizetőt a pontos elszámolásra.***
* ***A szerződéseknek tartalmaznia kell átláthatósági nyilatkozatot. Az Áht. 41 §. (6) bekezdés alapján nem átlátható szervezettel érvényes visszterhes szerződés nem köthető. A hatályos szerződésekről szerződés nyilvántartást kell vezetni.***
* ***A szerződések, megállapodások, megrendelések, szociális juttatások, civil szervezetek támogatásakor a kötelezettségvállaló aláírása mellett a pénzügyi ellenjegyző aláírását is kell hogy tartalmazzák, mely jogkört a szerződés aláírása (kötelezettségvállalás) előtt vagy azzal egyidőben kell gyakorolni.***
* ***az aláírás minták mellett meg kell jeleníteni az aláíró szignóját, vagy kézjegyét.***
* ***A szabályzatokban ki kell jelölni, hogy az aláírás nyilvántartások naprakész vezetéséért ki a felelős.***

Felelős: dr. Gáli Péter jegyző

Határidő: 2022. december 31. és folyamatos

1. **Napirendi pont *(4. számú melléklet szerint)***

Az önkormányzat 2021. évi költségvetésének végrehajtásáról szóló rendelet megalkotása

Márkus Erika polgármester elmondja, hogy az államháztartástól szóló 2011. évi CXCV. törvény értelmében a helyi önkormányzatoknak a tárgyévet követően éves költségvetési beszámolót kell készítenie. A zárszámadást a számviteli szabályok szerint a költségvetés végrehajtásáról, az elfogadott költségvetéssel összehasonlító módon kell összeállítani. A zárszámadási rendelet tervezete elkészült, a polgármester asszony megkérdezi, hogy van-e kérdés a rendelet tervezettel kapcsolatban?

Nusser Györgyné képviselő szót kér és elmondja, hogy az 53.616.054,- forint értékcsökkenési leírást tartalmaz a zárszámadás és ebből 11 millió forint az Aqua Kft.-nek vagyonkezelésbe átadott szervízhálózat, ezt az értékcsökkenési leírást minden évben az önkormányzatnak megküldik. Az a probléma, hogy a bevallás alapján utoljára 2008-ban volt leltár és nem egyezik a főkönyvi nyilvántartással, valószínűleg az értékcsökkenés által már kikerültek a leltárból a tárgyi eszközök, de ezt nem tudni. A leltár nincs meg, annyival van előrébb a testület, hogy a jelenleg meglévő eszközök nyilvántartásba lettek véve, de a tárgyi eszközök értékét az igazgatási ügyintéző kolléga nem tudja, így össze kell vetni a főkönyvekkel és a Deák Tamás által vezetett kataszteri nyilvántartással.

Szakos Géza képviselő úr szót kér és elmondja, hogy sérelmezi, hogy 2,5 éve az önkormányzat nem tudta rendbe tenni a leltárt. Nem azt az irányvonalat kellene továbbvinni, amit az előző önkormányzat.

Nusser Györgyné elmondja, hogy a tárgyi eszközök felvétele során előjöttek olyan problémák, hogy nincsenek meg bizonyos eszközök, amik viszont a leltárban szerepelnek. Így közel 12 millió forint értékű vagyontárgy nincs meg, amik a könyvekben viszont szereplnek.

Fekete Gabriella pénzügyi előadó szót kér és elmondja, hogy a Deák Tamás által vezetett kataszterrel kellene összeegyeztetni a mostani felvett leltárt és utána az az analitikus nyilvántartással egyezzen meg.

dr. Gáli Péter jegyző elmondja, hogy kiindulási alapnak a mostani leltár jó lenne, és azt kellene összeegyeztetni a Deák Tamás által vezetett nyilvántartással, és abból kiszámolni az amortizációs költséget és a selejtezést is el lehet végezni.

Nusser Györgyné képviselő szót kér és elmondja, hogy kérnek egy határidőt a jegyző úrtól, amelyre a leltár elkészül a selejtezéssel együtt.

dr. Gáli Péter jegyző elmondja, hogy a következő rendes ülésre az igazgatási előadó elkészíti a leltárt és a selejtezést is.

Márkus Erika polgármester szavazásra teszi fel számú rendelete az önkormányzat 2021. évi költségvetési zárszámadásáról szóló rendelet tervezetet.

A képviselő-testület *5 igen, 1 nem szavazattal az alábbi rendeletet alkotja*

**Bezenye Községi Önkormányzat Képviselő-testületének**

**5/2022.(V.25.) önkormányzati rendelete az önkormányzat 2021. évi költségvetési zárszámadásáról**

*A rendelet a jegyzőkönyv mellékletét képezi!*

Márkus Erika polgármester szavazásra teszi fel a leltárral kapcsolatos megbeszélést.

A képviselő-testület *egyhangúlag, 6 igen* szavazattal az alábbi határozatot hozza:

**64/2022.(V.24.) h a t á r o z a t**

Bezenye Községi Önkormányzat Képviselő-testülete úgy határoz, hogy a leltár elkészítésének és a selejtezési jegyzőkönyvek elkészítésének határideje a következő rendes ülés időpontja, azaz 2022. június 28-a.

Felelős: Márkus Erika polgármester

Határidő: 2022. június 28.

1. **Napirendi pont *(5. számú melléklet szerint)***

Az önkormányzat 2021. évi gyermekjóléti és gyermekvédelmi feladatainak ellátásáról szóló értékelés megtárgyalása

Márkus Erika polgármester elmondja, hogy a A gyermekek védelméről és a gyámügyi igazgatásról szóló módosított 1997. évi XXXI. tv. 96. § (6) bekezdése alapján „A települési önkormányzat és az állam fenntartói feladatainak ellátására a Kormány rendeletében kijelölt szerv a gyermekjóléti és gyermekvédelmi feladatainak ellátásáról minden év május 31-éig – a külön jogszabályban meghatározott tartalommal – átfogó értékelést készít. Az értékelést – települési önkormányzat esetén a képviselő-testület általi megtárgyalást követően – meg kell küldeni a gyámhatóságnak. A beszámolót a képviselő-testületi tagok megkapták, annak tartalmát megismerhették. Szeretné kiemelni polgármester asszony a beszámolóból, hogy szerencsére a településen a 0-18 éves korosztály száma évről évre növekszik.

Elmondja, hogy a humán bizottság tárgyalta a napirendi pontot és felkéri a bizottság elnökét tájékoztassa a képviselő-testületi tagokat a bizottságon elhangzottakról.

Kammerhofer Lívia bizottsági elnök, képviselő elmondja, hogy a humán bizottság tárgyalta a napirendi pontot és 6 igen szavazattal, egyhangúlag elfogadásra javasolják a képviselő-testületnek a beszámolót. A bizottsági ülésen elhangzott és kérés is volt, amit polgármester asszony említett is Kovács Lászlóné őrparancsnok asszonynak, hogy szeretnének, egy drog prevenciós előadást a településen, a mosonmagyaróvári rendőrségen dolgozó kollégától.

Márkus Erika polgármester szavazásra teszi fel az önkormányzat 2021. évi gyermekjóléti és gyermekvédelmi feladatainak ellátásáról szóló értékelés megtárgyalása napirendi pontot.

A képviselő-testület *egyhangúlag, 6 igen szavazattal* az alábbi határozatot hozza:

**65/2022.(V.24.) h a t á r o z a t**

1. Bezenye Községi Önkormányzat Képviselő-testülete úgy határoz, hogy

1. Bezenye Községi Önkormányzat Képviselő-testülete a gyermekek védelméről és a gyámügyi igazgatásról szóló módosított 1997. évi XXXI. törvény 96. §.(6) bekezdése alapján a gyermekvédelmi feladatok ellátásáról szóló beszámolót a határozat mellékleteként elfogadja.

Felelős: Márkus Erika polgármester

Határidő: azonnal

2. A Képviselő-testület felkéri a jegyzőt, hogy az előterjesztésben foglaltakról tájékoztassa a Győr-Moson-Sopron Megyei Kormányhivatal Gyámügyi és Igazságügyi Főosztály Szociális és Gyámügyi Osztályát.

Felelős: dr. Gáli Péter jegyző

Határidő: 2022. május 31.

1. **Napirendi pont *(6. számú melléklet szerint)***

Az óvoda létszáma, a 2022/23-as tanév kétnyelvű nevelés indítására vonatkozó igazolás az óvodai beiratkozást követően

Márkus Erika polgármester asszony elmondja, hogy a 20/2011. EMMI rendelet 25 §. 7. pontja értelmében az óvodai csoportok, iskolai osztályok, kollégiumi csoportok, minimális, maximális létszámát a 4. melléklet határozza meg. Az óvodai csoportra, iskolai osztályra, kollégiumi csoportra megállapított maximális létszám a nevelési év, illetőleg a tanítási év indításánál a fenntartó engedélyével 20%-al átléphető, továbbá függetlenül az indított osztályok, csoportok számától, akkor is, ha a nevelési év, tanítási év során az új gyermek, tanuló átvétele, felvétele miatt indokolt. A bezenyei Százszorszép Óvoda csoportlétszámát minden évben a képviselő-testület 20%-al a törvényi adta lehetősségeknek megfelelően megemeli. A humán bizottság tárgyalta a napirendi pontot és felkéri a bizottság elnök tájékoztassa a képviselő-testületi tagokat a bizottságon elhangzottakról.

Kammerhofer Lívia bizottsági elnök, képviselő elmondja, hogy a humán bizottság tárgyalta a napirendi pontot és 6 igen szavazattal, egyhangúlag elfogadásra javasolják a képviselő-testületnek az óvoda csoportlétszám emelését, amely minden évben a fenntartó döntése.

Márkus Erika polgármester asszony felkéri Rábelné Bors Judit óvodavezető asszonyt, hogy szóljon néhány szót a csoportlétszámmal kapcsolatban.

Rábelné Bors Judit óvodavezető elmondja, hogy minden évben, így most is kérelemmel fordult az önkormányzathoz a csoportlétszám emelésének engedélyezése kapcsán. Elmondja, hogy a fenntartó döntése alapján az óvoda alapító okiratában meghatározott csoportlétszámot 20%-al megemelheti. Kiemeli, hogy minden évben 8 főnek kell kérelmeznie a nemzetiségi nevelést és az óvoda így maradhat csak nemzetiségi óvoda. Az idén 22 fő kérelmezte a nemzetiségi nevelést, ami kimagasló a korábbi évekhez képest.

Márkus Erika polgármester asszony megköszöni a beszámolót és szavazásra teszi fel az óvoda létszáma, a 2022/23-as tanév kétnyelvű nevelés indítására vonatkozó igazolás az óvodai beiratkozást követően napirendi pontot.

A képviselő-testület *egyhangúlag, 6 igen szavazattal* az alábbi határozatot hozza:

**66/2022.(V.24.) h a t á r o z a t**

Bezenye Községi Önkormányzat Képviselő-testülete úgy határoz, hogy a Bezenyei Százszorszép Óvoda 2022/2023. nevelési évre az óvoda csoportlétszámainak 20 %-kal történő megemelését engedélyezi.   
Felelős: Márkus Erika polgármester

Határidő: 2022. május 31.

1. **Napirendi pont *(7. számú melléklet alapján)***

A települési önkormányzatok szociális célú tüzelőanyag vásárláshoz kapcsolódó támogatás igénylése

Márkus Erika polgármester asszony elmondja, hogy a humán bizottság tárgyalta a napirendi pontot és felkéri a bizottság elnököt tájékoztassa a képviselő-testületi tagokat a bizottságon elhangzottakról.

Kammerhofer Lívia bizottsági elnök, képviselő elmondja, hogy a humán bizottság tárgyalta a napirendi pontot és 6 igen szavazattal, egyhangúan elfogadásra javasolják a képviselő-testületnek a szociális célú tüzelőanyag vásárlásához kapcsoló támogatás igénylését.

Szakos Géza képviselő szót kér és elmondja, hogy a lakosság részéről minden évben kérés a barnakőszén helyett a tűzifa igénylése. Javasolja, hogy az idén tűzifára adja be az önkormányzat az igényt.

Márkus Erika polgármester elmondja, hogy sajnos a tűzifát fel kell hasogatni, amit az idős lakosok nem biztos, hogy fel tudnak hasogatni. Illetve a fát nem a környékről szállítják és a fuvar költsége magasabb lenne a barnakőszén szállításáétól. Lehetősége van a lakosságnak bejelentés alapján fát is igényelni, a tavalyi évben az önkormányzat által kivágott fákat a lakosság jelzései alapján a rászorulóknak kiosztották.

Márkus Erika polgármester szavazásra teszi fel a települési önkormányzatok szociális célú tüzelőanyag vásárláshoz kapcsolódó támogatás igénylése napirendi pontot.

A képviselő-testület *egyhangúlag, 6 igen szavazattal* az alábbi határozatot hozza:

**67/2022.(V.24.) h a t á r o z a t**

Bezenye Községi Önkormányzat Képviselő-testülete úgy határoz, hogy

* + - 1. Bezenye Községi Önkormányzat Képviselő-testülete úgy határoz, hogy szociális célú tüzelőanyag vásárlásához kapcsolódó kiegészítő támogatást igénybe kívánja venni, az ehhez szükséges 129.540,- Ft önrész megfizetését 204 q barna kőszén ellentételezéseként biztosítja.

Vállalja továbbá a támogatásban részesítettek számára a kiszállítás költségét.

A Képviselő-testület vállalja, hogy a támogatásban részesülőktől ellenszolgáltatást nem kér.

A Képviselő-testület megbízza a polgármestert, hogy a pályázat benyújtásával kapcsolatos intézkedéseket tegye meg.

Felelős: Márkus Erika polgármester

Határidő: 2022. augusztus 31.

1. A Képviselő-testület felkéri a jegyzőt, hogy a szociális rászorultság és a 2022. évi igénylés részletes feltételeit szabályozó önkormányzati rendeletet készítse elő és azt terjessze jóváhagyásra a képviselő-testület elé.   
   Felelős: dr. Gáli Péter jegyző

Határidő: legkésőbb 2022. október 31.

1. **Napirendi pont *(8. számú melléklet alapján)***

Bezenye SE támogatási kérelmei és tájékoztatás

Márkus Erika polgármester elmondja, hogy Csák Krisztián a Bezenye SE elnöke kérelemmel fordult az önkormányzathoz, melyben kérte, hogy a sportegyesület épületében lévő gázkazán javítási költségeit az önkormányzat fizesse ki. Felkéri Csák Krisztiánt, hogy mondja el pár szóban a kérelemben foglaltakat.

Csák Krisztián a Bezenye Se elnöke elmondja, hogy a sportöltözőben az előző vezetés a gázkazánt nem megfelelően tartotta karba az elmúlt 5 évben és a kazán javításra szorult, melynek költsége 128.270,- forint lett. Mivel az épület tulajdonosa az önkormányzat, a fenntartója a Bezenye Se, így kéri, hogy a számlát az önkormányzat fizesse ki a vállalkozónak.

Szakos Géza képviselő szót kér és elmondja, hogy az önkormányzat tulajdona a gázkazán is így a javítás költségeit mindenképp az önkormányzatnak kell finanszíroznia.

Márkus Erika polgármester asszony elmondja, hogy a humán bizottság tárgyalta a napirendi pontot és felkéri a bizottság elnök tájékoztassa a képviselő-testületi tagokat a bizottságon elhangzottakról.

Kammerhofer Lívia bizottsági elnök, képviselő elmondja, hogy a humán bizottság tárgyalta a napirendi pontot és 6 igen szavazattal, egyhangúan javasolják a képviselő-testületnek a gázkazán javítási költségeit kifizetni.

Márkus Erika polgármester szavazásra teszi fel a Bezenye SE kérelme gázkazán javításhoz napirendi pontot.

A képviselő-testület *egyhangúlag, 6 igen szavazattal* az alábbi határozatot hozza:

**68/2022.(V.24.) h a t á r o z a t**

Bezenye Községi Önkormányzat Képviselő-testülete úgy határoz, hogy az önkormányzat tulajdonában álló, de a Bezenye SE által működtetett öltözőhöz kapcsolódó gázkazán javítási költségét 128.270,- forintot a 2022. évi költségvetésének terhére biztosít.

Felelős: Márkus Erika polgármester

Határidő: 2022.05.31.

Márkus Erika polgármester elmondja, hogy Csák Krisztián a Bezenye SE elnöke további kérelemmel fordult az önkormányzathoz. A Bezenye SE pályázaton nyert forrásból felújította az öltözőt és egy mozgáskorlátozott mosdót alakított ki, benne egy pelenkázó helységgel. A pályázat és a felújítás része az épülethez kapcsolódó terasz rész is, melynek bontása közben derült ki, hogy nem csak a járólapot kell cserélni, hanem a beton porladt és újra kell betonozni a terasz teljes területét. A munkálatok teljes költsége 617.000,- forintba kerül, melyhez az egyesületnek anyagi forrása nem áll rendelkezésre. Ehhez kérte az önkormányzat segítségét.

Felkéri Csák Krisztiánt, hogy mondja el pár szóban a kérelemben foglaltakat.

Csák Krisztián a Bezenye Se elnöke elmondja, hogy a sportöltöző előtti terasz felújítása során szembesült vele a vállalkozó, hogy a beton keresztben meg van repedve és porlad is. A teraszt újra kell betonozni a járólapozás előtt, hogy a későbbiekben ne ázzon fel a terasz, és törjön össze a járólap. A bontási munkálatokat a Bezenye Se játékosai önkéntes munkában megcsinálják, de a betonozási munkálatok költsége 617.000,- forintba kerülne, ami jelenleg a Bezenye Se költségvetésébe nem fér bele. Ehhez kéri az önkormányzat támogatását.

Márkus Erika polgármester asszony elmondja, hogy a humán bizottság tárgyalta a napirendi pontot és felkéri a bizottság elnök tájékoztassa a képviselő-testületi tagokat a bizottságon elhangzottakról.

Kammerhofer Lívia bizottsági elnök, képviselő elmondja, hogy a humán bizottság tárgyalta a napirendi pontot és 6 igen szavazattal, egyhangúan javasolják a képviselő-testületnek, hogy a betonozási munkálatokat költségeit biztosítsa az önkormányzat.

Márkus Erika polgármester szavazásra teszi fel a Bezenye SE támogatási kérelme napirendi pontot.

A képviselő-testület *egyhangúlag, 6 igen szavazattal* az alábbi határozatot hozza:

**69/2022.(V.24.) h a t á r o z a t**

Bezenye Községi Önkormányzat Képviselő-testülete, úgy határoz, hogy a 2022. évi költségvetésének terhére az önkormányzat tulajdonában álló, de a Bezenye SE által működtetett öltözőhöz kapcsolódó terasz felújításához 617.000,- forint anyagi támogatást biztosít.

A képviselő-testület felkéri a polgármestert, hogy az 1. számú melléklet szerint a támogatási szerződés megkötésére, mely rögzíti az elszámolási kötelezettséget is.

Felelős: Márkus Erika polgármester

Határidő: 2022.05.31.

1. **Napirendi pont *(9. számú melléklet alapján)***

TOP-1.1.1-16.GM1-2017-00006 azonosító számú projekttel kapcsolatos

tájékoztatás és döntés

Márkus Erika polgármester elmondja, hogy a TOP-1.1.1-16-GM1-2017-0006. azonosító számú „Ipari Park kialakítása Bezenyén” elnevezésű projekt ellenőrzése során az irányító hatóság szabálytalansági eljárást kezdeményezett, melynek jogkövetkezményeként elrendelte a Makadám Útépítő és Helyreállító Kft. által kiállított egyes számlák esetében a támogatás terhére nem elszámolható, összesen 14.936.470,- forint visszafizetését. Önkormányzatunk méltányossági kérelmet nyújtott be a Pénzügyminisztérium felé és sajnálatos módon kérelmünket elutasították, a szabálytalansági eljárás során kirótt összeget 15.454.735,- forintot (tőke és kamat) vissza kell fizetni. (1. számú melléklet)

A Korm. rendelet 175. § (1) pontja alapján szabálytalanság megállapítása esetén, a Kedvezményezett a visszavonással érintett támogatás összegét a Ptk. 6:47. §-a szerinti kamattal növelt mértékben köteles visszafizetni. A kamatszámítás kezdő időpontja a támogatás folyósításának napja (2018.05.04.), utolsó napja a visszafizetési kötelezettség teljesítésének napja. Az elszámolt támogatás után fizetendő ügyleti kamat összege 2022.05.11-én 518.265,- forint, amely 2022.05.12. napjától naponta 982,- forint összeggel növekszik.

A Korm. rendelet 1. számú melléklet 253.1 pontja alapján a kedvezményezett követelésenként egy alkalommal részletfizetési kérelmet nyújthat be az Irányító Hatósághoz, melynek futamideje maximum 12 hónap lehet, melyről a kérelem beérkezésétől számított 10 munkanapon belül döntenek.

Szakos Géza képviselő szót kér és elmondja, hogy szerinte egyben kellene az összeget visszafizetni.

Kammerhofer Lívia szót kér és elmondja, hogy javasolja ő is az egy összegben történő visszafizetést.

Nusser Györgyné képviselő szó kér és megkérdezi Rábelné Bors Judit volt önkormányzati képviselőt, hogy a visszafizetéssel kapcsolatban tudna-e valamint mondani?

Rábelné Bors Judit elmondja, hogy ez több évvel ezelőtti pályázat, már nem emlékszik arra, hogy abban az időben milyen számlákkal számoltak el, neki a számok világa olyan, hogy egyik fülén be a másikon ki, ő még ingyen is odaadná a vállalkozónak a telkeket, azért hogy hasznosuljanak, hiszen állami pénzből épült.

Nusser Györgyné képviselő elmondja, hogy körülbelül 50 millió forint önerő van bent és ez a testület nem fogja ingyen adni a telkeket, a felelősöket kellene megkeresni a visszafizetés miatt.

Rábelné Bors Judit elmondja, hogy nagyon sajnálja, hogy az Ipari Park területe nincs kihasználva és ott áll üresen, holott ki lehetett volna használni és az önkormányzatnak bevételt termelt volna.

Szakos Géza képviselő szót kér és elmondja, hogy a Betonstahl Kft. tulajdonosa, miután kifizette a különbözetet az Ipari terület hűtlen kezelési ügyéből kifolyólag, azt mondta, hogy a beruházást megkezdi a területen. Azóta nem történt semmi, a beruházás nem indult el. Tudomása szerint az Ipari Parkra területére bérlő már jelentkezett, de vevő még nem. Az építész kollégával egyeztetve a területen lévő telkek kialakítása eladás szempontjából nem szerencsésen lett felosztva.

Márkus Erika polgármester szavazásra teszi fel a TOP-1.1.1-16.GM1-2017-00006 azonosító számú projekttel kapcsolatos tájékoztatás és döntés napirendi pontot.

A képviselő-testület *egyhangúlag, 6 igen szavazattal* az alábbi határozatot hozza:

**70/2022.(V.24.) h a t á r o z a t**

Bezenye Községi Önkormányzat Képviselő-testülete úgy határoz, hogy Bezenye Községi Önkormányzat Képviselő-testülete, úgy határoz, hogy a TOP-1.1.1-16.GM1-2017-0006 azonosító számú „Ipari Park kialakítása Bezenyén” elnevezésű projekt ellenőrzése során a visszavonással érintett összeg tőke tartozását 14.936.470,- forintot és a mai napig kiszámított ügyleti kamat mértékét 531.031,- forintot az önkormányzat 2022. évi költségvetéséből visszafizeti egy összegben.

Felkéri a polgármester, hogy a visszafizetésről gondoskodjon.

Felelős: Márkus Erika polgármester

Határidő: azonnal

1. **Napirendi pont *(10. számú melléklet alapján)***

Leader – Művelődési Ház eszközbeszerzés

Márkus Erika polgármester elmondja, hogy a Bezenye Községi Önkormányzat által, a Szigetköz – Mosoni-síkLEADEREgyesület tervezési területén megvalósuló, a TERMÉSZETI, KULTURÁLIS, TÖRTÉNELMI, ÉPÍTETT ÖRÖKSÉGÜNKET FENNTARTÓ, ELÉRHETŐSÉGÉT JAVÍTÓ ÉS AZ IDENTITÁSTUDATOT NÖVELŐ KEZDEMÉNYEZÉSEK TÁMOGATÁSA pályázati felhíváshoz kapcsolódó árajánlatokról kellene döntenie a képviselő-testületnek, minden eszközhöz három árajánlatot kért be az önkormányzat, sajnos az árak napról napra növekednek, így a notebookot már megrendeltük. A humán bizottság tárgyalta a napirendi pontot és felkéri a bizottság elnökét, hogy tájékoztassa a képviselő-testületet a bizottság döntéséről.

Kammerhofer Lívia bizottsági elnök képviselő elmondja, hogy a humán bizottság megtárgyalta és egyhangúlag elfogadta, azzal a megjegyzéssel, hogy jobban örülnének az előzetes tájékoztatásnak.

Szakos Géza képviselő szót kér és elmondja, utána nézett a notebook árainak és a helyi informatikusnál is megkérdezte az árat, ami 110.000,- forinttal kevesebbe került volna. Miért nem tőle kértünk árajánlatot? Most a többletköltség, vagyis önrész összege 367.924,- forintra jön ki, amiből le lehetett volna faragni a notebook különbözetét.

Márkus Erika polgármester elmondja, hogy a pályázat beadásánál már döntött a képviselő testület arról, hogy milyen eszközök kerülnek beszerzésre. Most a beszerzési szabályzat alapján például a hangtechnikáról kell döntenie a képviselő testületnek, mivel az az összeg 2 millió forint feletti.

Szakos Géza képviselő megkérdezi, hogy miért kell külön kezeli ezeket az eszközöket és áraikat, miért nem lehet egybe dönteni róla?

Márkus Erika polgármester elmondja, hogy egybe nem tud róla dönteni a képviselő-testület, mert ezeknek az eszközöknek a beszerzéséről külön kell dönteni, különböző beszerzési tételek vannak.

Szakos Géza képviselő szót kér és elmondja, hogy a Bezenye SE által használt fűnyíró traktor ALKO márkájú, viszont a pályázatban Husquarna márkájú, miért nem lehet egyforma márkájút rendelni, ha esetleg elromolnak a kettőből lehetne egyet csinálni.

Nusser Györgyné képviselő elmondja, hogy egybe kellene dönteni az árajánlatokról, mivel akkor az önerőt is szét kellene szedni, vagy ne legyen előbb megrendelve egy notebook például, amiről a képviselő-testület nem is tud, kéri, hogy a jövőben a döntési jogkör és összeg miatt ne legyenek részekre szedve a pályázatok.

dr. Gáli Péter jegyző elmondja, hogy, ha van egy pályázat, ott nem kellene a döntési jogkör miatt szétszedni az összegeket, hogy 2 millió forint alatt szerepeljenek, azért, hogy ilyen módon a beszerzési szabályzat alapján a polgármester tudjon dönteni a 2 millió forint alatti tételekről.

Márkus Erika polgármester szavazásra teszi fel a Leader – Művelődési Ház eszközbeszerzés napirendi pontot.

A képviselő-testület *5 igen, 1 tartózkodik szavazattal* az alábbi határozatot hozza:

**71/2022.(V.24.) h a t á r o z a t**

1. Bezenye Községi Önkormányzat Képviselő-testülete a Szigetköz – Mosoni-sík **LEADER** Egyesület tervezési területén megvalósuló, a TERMÉSZETI, KULTURÁLIS, TÖRTÉNELMI, ÉPÍTETT ÖRÖKSÉGÜNKET FENNTARTÓ, ELÉRHETŐSÉGÉT JAVÍTÓ ÉS AZ IDENTITÁSTUDATOT NÖVELŐ KEZDEMÉNYEZÉSEK TÁMOGATÁSA pályázati felhíváshoz kapcsolódó **„A bezenyei kultúrház eszközeinek korszerűsítése” című** **felhívásra** benyújtott pályázatra a beszerzési szabályzat szerint bekért árajánlatokat megvizsgálta, az alábbi eszközök beszerzéséről való tájékoztatást jóváhagyólag támogatja:
2. Színházi függönyök 1.328.165,- Ft értékben a Siker-Group Kft szállítótól,
3. Rakásolható szék (150 db) 1.443.500,- Ft értékben az M & D Holding Kft. szállítótól,
4. Notebook 297.180,- Ft értékben a Respondeo Kft szállítótól,
5. Fűnyírótraktor 999.900,- Ft értékben a Flex-fény Kft. szállítótól.
6. Bezenye Községi Önkormányzat Képviselő-testülete a Szigetköz – Mosoni-síkLEADER Egyesület tervezési területén megvalósuló, a TERMÉSZETI, KULTURÁLIS, TÖRTÉNELMI, ÉPÍTETT ÖRÖKSÉGÜNKET FENNTARTÓ, ELÉRHETŐSÉGÉT JAVÍTÓ ÉS AZ IDENTITÁSTUDATOT NÖVELŐ KEZDEMÉNYEZÉSEK TÁMOGATÁSA pályázati felhíváshoz kapcsolódó „A bezenyei kultúrház eszközeinek korszerűsítése” című felhívásra benyújtott pályázatra a beszerzési szabályzat szerint bekért árajánlatokat megvizsgálta, a **(3.) hangtechnikai eszközök beszerzésére** a legalacsonyabb ajánlatot tevő G-Sound Kft **2.370.150,- Ft** összegű árajánlatát fogadja el, és felhatalmazza a polgármestert a hangtechnikai eszközök megrendelésére.
7. Bezenye Községi Önkormányzat Képviselő-testülete az önkormányzat 2022. évi költségvetése terhére, a Bezenye Községi Önkormányzat költségvetéséről szóló 2/2022. (III. 30.) rendeletben betervezett összegen túl, a finanszírozáshoz szükséges 367.924,-Ft összegű önerőt biztosítja.

Felelős: Márkus Erika polgármester

Határidő: 2022. 08. 31.

1. **Napirendi pont *(11. számú melléklet alapján)***

MFP-KOEB/2022.kódszámú kommunális eszközbeszerzés pályázat árajánlatairól

döntés

Márkus Erika polgármester asszony elmondja, hogy Bezenye Községi Önkormányzat a Magyar Falu Program keretében kiírásra került Kommunális eszközbeszerzés – 2022 című, MFP-KOEB/2022 kódszámú kiírásra sikeresen pályázott, 5.929.876,- Ft összegű támogatás került folyósításra az önkormányzat számlájára. A Képviselő-testület az előzetesen bekért árajánlat alapján a pályázati összeget 51.480,-Ft összeggel kiegészítette a 20/2022. (II. 3.) képviselő-testületi határozatával, mely az önkormányzat 2022. évi költségvetésében betervezésre került.

Szakos Géza képviselő szót kért és megkérdezi miért kell a fűnyírótraktor Hajdúböszörményből megrendelni.

Márkus Erika polgármester elmondja, hogy zöldterület karbantartó két kolléga lett megkérve, hogy járjanak utána hol lehet beszerezni a fűnyírótraktor. Mosonmagyaróvár és környékén az összes üzletben voltak és megkérdezték, de nem lehet kapni fűnyírótraktort, és ha hoznak is csak egyet az idei évben. A legközelebbi üzlet, ahol ez a fajta traktor beszerezhető az Hajdúböszörmény volt.

Márkus Erika polgármester szavazásra teszi fel a MFP-KOEB/2022.kódszámú kommunális eszközbeszerzés pályázat árajánlatairól napirendi pontot.

A képviselő-testület *egyhangúlag, 6 igen szavazattal* az alábbi határozatot hozza:

**72/2022.(V.24.) h a t á r o z a t**

Bezenye Községi Önkormányzat Képviselő-testülete a Magyar Falu Program keretében kiírásra került Kommunális eszközbeszerzés – 2022 című, MFP-KOEB/2022 kódszámú kiírásra benyújtott pályázatra, a beszerzési szabályzat szerint bekért árajánlatokat megvizsgálta, a Husqvarna fűnyíró traktor és tartozékai beszerzésére a legalacsonyabb ajánlatot tevő Orbán Szerszám Kft 5.929.880,- Ft összegű árajánlatát fogadja el, és felhatalmazza a polgármestert az árajánlat szerinti fűnyíró traktor megrendelésére.

Felelős: Márkus Erika polgármester

Határidő: 2022. 08. 31.

1. **Napirendi pont *(12. számú melléklet alapján)***

MFP-OJKJF/2022. kódszámú Óvoda kerítés építés pályázat árajánlatairól döntés

Márkus Erika polgármester asszony elmondja, hogy Bezenye Községi Önkormányzat a Magyar Falu Program keretében kiírásra került Óvodai játszóudvar, közterületi játszóterek fejlesztése – 2022 című, MFP-OJKJF/2022 kódszámú kiírásra sikeresen pályázott, 1.469.644,- Ft összegű támogatás került folyósításra az önkormányzat számlájára. A Képviselő-testület az előzetesen bekért árajánlat alapján a pályázati összeget 460.800,-Ft összeggel kiegészítette a 19/2022. (II. 3.) képviselő-testületi határozatával, mely az önkormányzat 2022. évi költségvetésében betervezésre került. a humán bizottság tárgyalta a napirendi pontot és felkéri az elnök asszonyt, hogy tájékoztassa a képviselő-testületet a bizottság döntéséről.

Kammerhofer Lívia elmondja, hogy a humán bizottság tárgyalta a napirendi pontot egyhangúlag elfogadásra javasolja a képviselő-testületnek az óvoda kerítés árajánlatai közül a legalacsonyabbat elfogadni.

Márkus Erika polgármester szavazásra teszi fel a MFP-OJKJF/2022. kódszámú Óvoda kerítés építés pályázat árajánlatairól döntés napirendi pontot.

A képviselő-testület *egyhangúlag, 6 igen szavazattal* az alábbi határozatot hozza:

**73/2022.(V.24.) h a t á r o z a t**

Bezenye Községi Önkormányzat Képviselő-testülete a Magyar Falu Program keretében kiírásra került Óvodai játszóudvar, közterületi játszóterek fejlesztése – 2022 című, MFP-OJKJF/2022 kiírásra benyújtott pályázatra, a beszerzési szabályzat szerint bekért árajánlatokat megvizsgálta, a Bezenyei Százszorszép Óvoda kerítés építésére a legalacsonyabb ajánlatot tevő Kertész Róbert e.v. 2.133.600,- összegű árajánlatát fogadja el, és felhatalmazza a polgármestert a kivitelezés megrendelésére, valamint a kivitelezési vállalkozói szerződés megkötésére.

Bezenye Községi Önkormányzat Képviselő-testülete az önkormányzat 2022. évi költségvetése terhére, a Bezenye Községi Önkormányzat költségvetéséről szóló 2/2022. (III. 30.) rendeletben betervezett összegen túl, a finanszírozáshoz szükséges 203.156,- Ft összegű önerőt az önkormányzat 2022. évi költségvetésének általános tartaléka terhére biztosítja.

Felelős: Márkus Erika polgármester

Határidő: 2022. 08. 31.

1. **Napirendi pont *(13. számú melléklet alapján)***

Bezenye, bölcsőde generál kivitelezési tervdokumentáció elkészítése árajánlatairól

döntés

Márkus Erika polgármester asszony elmondja, hogy Bezenye Községi Önkormányzat a Magyarország 2022. évi központi költségvetéséről szóló 2021. évi XC. törvény 1. melléklet IX. Helyi önkormányzatok támogatásai fejezet, 7. Bölcsődei fejlesztési program cím terhére, a hazai bölcsődefejlesztési programról szóló 1164/2018. (III. 27.) Korm. határozat 3. pontja alapján, az 528220 igénylésazonosítójú pályázatában foglaltakat figyelembe véve, egyszeri jellegű, vissza nem térítendő központi költségvetési támogatásban részesült 196.000.000,- Ft összegben. A beruházás megkezdéséhez el kell készíteni a generál kivitelezési tervdokumentációt. A humán bizottság tárgyalta a napirendi pontot, felkéri az elnök asszonyt, hogy tájékoztassa a képviselő-testületi tagokat a bizottság döntéséről.

Kammerhofer Lívia elmondja, hogy a humán bizottság tárgyalta a napirendi pontot 5 igen, 1 tartózkodással elfogadásra javasolja a képviselő-testületnek a Bezenye, bölcsőde generál kivitelezési tervdokumentáció elkészítése árajánlatai közül a legalacsonyabb ajánlatot.

Szakos Géza képviselő szót kér és elmondja, hogy ellenzi a bölcsőde beruházást és sajnálná a tervdokumentációra a közel 5 millió forintot, ha kifizetné az önkormányzat. A mai árak emelkedéséből kifolyólag valószínűleg a 196 millió forint nem lesz elég a bölcsőde befejezésére, valamint a bölcsődét üzemeltetni is kell.

Márkus Erika polgármester elmondja, hogy amíg nem tudják a tervezési és kivitelezési költségeket, addig fogadjál el a tervezési árajánlatok közül a legalacsonyabbat. Meglátják mekkora lesz az összeg és utána még mindig tudnak dönteni a bölcsőde folytatásáról.

Megkérdezi, hogy van-e valakinek kérdése, véleménye, hozzászólása, mivel kérdés, vélemény, hozzászólás nem hangzik el, így szavazásra teszi fel a napirendet.

Elmondja még, hogy Szakos Géza képviselő úr javaslatára kéri, hogy név szerint szavazzanak a képviselők.

Márkus Erika polgármester felkéri dr. Gáli Péter jegyzőt a név szerinti szavazás lebonyolítására.

Jelen lévő képviselők száma: 6 fő

A döntéshozatalból kizárt képviselők száma: 0

dr. Gáli Péter felolvassa a képviselők nevét és kéri szavazatukat:

Márkus Erika polgármester: igen

Hiltser Mátyás alpolgármester, képviselő: igen

Nusser Györgyné képviselő: igen

Sándor Vincéné képviselő: tartózkodik

Kammerhofer Lívia képviselő: igen

Szakos Géza képviselő: nem

Márkus Erika polgármester kihirdeti a név szerinti szavazás eredményét.

A képviselő-testület tagjai *4 igen, 1 tartózkodik, 1 nem szavazattal* az alábbi határozatot hozzák:

**74/2022.(V.24.) h a t á r o z a t**

Bezenye Községi Önkormányzat Képviselő-testülete a Magyarország 2022. évi központi költségvetéséről szóló 2021. évi XC. törvény 1. melléklet IX. Helyi önkormányzatok támogatásai fejezet, 7. Bölcsődei fejlesztési program cím terhére, a hazai bölcsődefejlesztési programról szóló 1164/2018. (III. 27.) Korm. határozat 3. pontja alapján, az 528220 igénylésazonosítójú pályázatra, a beszerzési szabályzat szerint bekért árajánlatokat megvizsgálta, a Bölcsőde generál kivitelezési tervdokumentáció elkészítésére a legalacsonyabb ajánlatot tevő K2 Építész Stúdió Kft 4.582.160,- Ft összegű árajánlatát fogadja el, és felhatalmazza a polgármestert a tervdokumentáció elkészítésének megrendelésére, valamint a tervezői vállalkozói szerződés megkötésére.

Felelős: Márkus Erika polgármester

Határidő: 2022. 08. 31.

1. **Napirendi pont *(14. számú melléklet alapján)***

Kishíd felújításával kapcsolatban árajánlatokról döntés

Márkus Erika polgármester asszony elmondja, hogy döntött a képviselő-testület, hogy a gyalogos kishíd felújításának elvégzésére kerüljön sor három ajánlat bekérése után. A Rétárok-csatorna bezenyei 060. hrsz-ú szakaszán, az 1 + 960 szelvényben lévő temetői gyalogoshíd felújításra szorul. Az acél- és fa vegyes szerkezetű híd 1986 évben készült a községi temetőhöz vezető gyalogút kiépítésének keretében. A gyalogoshíd faszerkezetei időközben elkorhadtak, balesetveszélyessé váltak.

Hiltser Mátyás alpolgármester szót kér és elmondja, hogy ő volt kint a helyszínen a kishidat megnézni és a vas gerenda, ami a híd alatt megy, az is ki lesz cserélve?

Márkus Erika polgármester elmondja, hogy a vasgerenda nem lesz kicserélve.

Márkus Erika polgármester szavazásra teszi fel a temetőnél lévő gyalogos kishíd felújítása árajánlatairól döntés napirendi pontot.

A képviselő-testület *5 igen, 1 nem szavazattal* az alábbi határozatot hozza:

**75/2022.(V.24.) h a t á r o z a t**

Bezenye Községi Önkormányzat Képviselő-testülete a Temetőnél található gyalogos kishíd felújítására beérkezett árajánlatokat megvizsgálta, Fabsich Ákos e.v 1.768.824,- Ft összegű ajánlata alapján történő kivitelezés megrendelésről szóló tájékoztatást jóváhagyólag támogatja.

Felelős: Márkus Erika polgármester

Határidő: 2022. 08. 31.

1. **Napirendi pont *(15. számú melléklet alapján)***

Orvosi rendelő parkolójának kialakítása árajánlatairól döntés

Márkus Erika polgármester elmondja, hogy Bezenye Községi Önkormányzat a 81/2021. (IX. 14.) képviselő-testületi határozatával az orvosi rendelő mellett, a Jókai (675 hrsz.) és Tanácsház (717 és 662/2 hrsz.) utcákban parkolóhelyek megépítését határozta el, dr. Iván Endre háziorvos a parkoló építésre 1 millió forint támogatást ajánlott fel.

Szakos Géza képviselő szót kér és elmondja, hogy nem érti egy olyan utcában miért terveznek parkolót, ahol eleve nehéz a közlekedés. Az óvoda melletti területen van egy nagy terület és az alkalmasabb lett volna a parkolók kialakítására.

Márkus Erika polgármester elmondja, hogy a műszaki engedélyt a hatóságok jóváhagyták és a pályatestet nem érintik a parkolók.

Márkus Erika polgármester szavazásra teszi fel az Orvosi rendelő parkolójának kialakítása árajánlatairól döntés napirendi pontot.

A képviselő-testület *egyhangúlag, 6 igen szavazattal* az alábbi határozatot hozza:

**76/2022.(V.24.) h a t á r o z a t**

1. Bezenye Községi Önkormányzat Képviselő-testülete az orvosi rendelő parkolójának építésére - a beszerzési szabályzat szerint bekért - árajánlatokat megvizsgálta, az orvosi rendelő parkoló építésére a legalacsonyabb ajánlatot tevő Kovács Kft 8.271.193,- Ft összegű árajánlatát fogadja el, és felhatalmazza a polgármestert a kivitelezés megrendelésére, valamint a kivitelezési vállalkozói szerződés megkötésére.
2. Bezenye Községi Önkormányzat Képviselő-testülete az önkormányzat 2022. évi költségvetésének általános tartaléka terhére, a finanszírozáshoz szükséges 122.390,- Ft összeget biztosítja.
3. Bezenye Községi Önkormányzat Képviselő-testülete úgy határoz, hogy elfogadja a Dr. Iván Endre és Társa Bt. 1.000.000,- Ft összegű támogatását a parkoló megépítéséhez, melyet a Dr. Iván Endre és Társa Bt közvetlenül fizet meg a kivitelező vállalkozó, Kovács Kft részére.
4. Bezenye Községi Önkormányzat Képviselő-testülete úgy határoz, hogy a parkoló használatáról használati megosztás készül Bezenye Községi Önkormányzat és Dr. Iván Endre és Társa Bt között.

Felelős: Márkus Erika polgármester

Határidő: 2022. 08. 31.

1. **Napirendi pont *(16. számú melléklet alapján)***

Pedagógus Nap alkalmából jutalmazási javaslat a bezenyei óvoda dolgozói részére

Márkus Erika polgármester elmondja, hogy Rábelné Bors Judit a Százszorszép Óvoda óvodavezetője kéréssel fordult a hivatalhoz, miszerint Pedagógus Nap alkalmából az óvodai dolgozóknak egy havi jutalmat szeretne kifizetni. Az óvodavezető és 5 fő dolgozó jutalma pótlékok nélküli bérrel számolva 1.775.715,- forint, mely összeg az óvoda 2022. évi költségvetésbe betervezésre került pontosan 1.775.715,- forint összeggel, ehhez hozzáadódik a 230.843,- forintos „szocho”, melyet az önkormányzat költségvetéséből át kell csoportosítani, így járulékokkal együtt a 6 fő óvodai dolgozó jutalma 2.006.558,- forintba kerül.

Szakos Géza képviselő szót kér és megkérdezi, hogy ezt az önkormányzatnak kell fizetnie vagy az óvodának?

Márkus Erika polgármester elmondja, hogy a pedagógusok jutalma a 2022. évi költségvetéskor az óvodához betervezésre került, az óvoda költségvetéséből kell átcsoportosítani, ami 230.843,- forint.

Márkus Erika polgármester szavazásra teszi fel a pedagógus nap alkalmából jutalmazási javaslat napirendi pontot.

A képviselő-testület *egyhangúlag, 6 igen szavazattal* az alábbi határozatot hozza:

**77/2022.(V.24.) h a t á r o z a t**

Bezenye Községi Önkormányzat képviselő-testülete úgy határoz, hogy a Bezenyei Százszorszép Óvoda óvodavezetőjének és dolgozóinak Pedagógus Nap alkalmából egy havi jutalmat állapít meg 2.006.558,- forint összegben, a Bezenyei Százszorszép Óvoda 2022. évi költségvetésének terhére.

Felelős: Márkus Erika polgármester

Határidő: 2022. május 31.

1. **Napirendi pont *(17. számú melléklet alapján)***

Bezenye rendezési terv módosításának tárgyalása a saroktelkekre vonatkozó szabályozás és egyes építési helyének meghatározása, továbbá szervizút kijelölése

Márkus Erika polgármester elmondja, hogy a többször módosított az épített környezet alakításáról és védelméről szóló 1997. évi LXXVIII. törvény illetve a 314/2010. (XI.08.) Korm. Rendelet előírja, hogy a képviselő testületi határozatban nem csak a módosítani kívánt területeket kell meghatározni, hanem azt is, hogy a rendezési tervmódosításnak mi az oka, célja és az adott területeket hogyan kívánja hasznosítani a továbbiakban a település. Bezenye esetében ez az alábbiakban foglalható össze:

1. A Kossuth L. u. és Petőfi S. u. közötti szervizút az ingatlantulajdonosok közös megállapodása alapján alakult ki, de a nyilvántartásban nem került átvezetésre. Az érintett ingatlanok megközelítése nagyrészt a szervizúton keresztül történik. A Petőfi u. felöli ingatlanok egy része az időközbeni útépítés, tervezett járdaépítés és a meglévő szintkülönbség miatt gépjárművel csak a szervízúton keresztül közelíthetőek meg. A kialakult használat jogi rendezése csak a szervízút szabályozási terven történő átvezetése után lehetséges.
2. A HÉSZ 5. A telekalakítás általános szabálya 12.§ saroktelkekre vonatkozó szabályozásban az „az övezeti paraméterek figyelembevétele mellett” szövegrész helyett minimális telekterület meghatározása lenne indokolt. A jelenlegi szabályozás az övezeti paraméterek betartásával nem teszi lehetővé még a nagyobb területű sarokingatlanok megosztását sem.
3. A Bezenye, Ady E. u. 506/1 hrsz-ú ingatlanra vonatkozóan építési hely meghatározása, mivel a szomszédos ingatlanon lévő, régebben épült lakóház az ingatlan beépítési oldalán helyezkedik el. A kialakult állapot nem teszi lehetővé a HÉSZ szerinti tájolást.
4. A településen már korábban is problémát okozott a kialakult lakótömbök esetén az építési helyek és a telkek beépítésénél a tájolás / oldalhatár kérdése így a HÉSZ kiegészítése szükséges a következő bekezdéssel: Kialakult, már beépített telektömbben a már meglévő oldalhatáron álló beépítéshez kell alkalmazkodni telekosztás esetén.

Sándor Vincéné szót kér és megkérdezi, hogy ebből ki fog derülni, hogy mekkora egy normális telek? A sarok teleknél hány négyzetméteres lehet egy telek?

Nusser Györgyné szót kér és elmondja, hogy Bezenyén a különböző területeken más-más a minimális teleknagyság, mert szabályozási övezetekre van osztva a település, nem szeretne nevet mondani, de van olyan telek, ami nincs jó besorolásba és az miatt nem is lehetne megosztani azt a telket. Erre kell megoldást találni.

Márkus Erika polgármester szavazásra teszi fel a Bezenye rendezési terv módosításának tárgyalása a saroktelkekre vonatkozó szabályozás és egyes építési helyének meghatározása, továbbá szervizút kijelölése napirendi pontot.

A képviselő-testület *egyhangúlag 6 igen szavazattal* az alábbi határozatot hozza:

**78/2022.(V.24.) h a t á r o z a t**

Bezenye Községi Önkormányzat képviselő-testülete, úgy határoz, hogy megrendeli a Tér-Háló Kft. (9024. Győr, Babits M. u . 17/A.)-tól a község településrendezési eszközök módosításának elindítását az alábbiak szerint:

1. A Kossuth L. u. és Petőfi S. u. közötti szervizút szabályozási terven történő átvezetése.
2. A HÉSZ 5. A telekalakítás általános szabálya 12.§ saroktelkekre vonatkozó szabályozásban az „az övezeti paraméterek figyelembevétele mellett” szövegrész helyett minimális telekterület meghatározása.
3. A Bezenye, Ady E. u. 506/1 hrsz-ú ingatlanra vonatkozóan építési hely meghatározása.
4. A HÉSZ kiegészítése szükséges a következő bekezdéssel: Kialakult, már beépített telektömbben a már meglévő oldalhatáron álló beépítéshez kell alkalmazkodni telekosztás esetén.

A képviselő-testület felhatalmazza a polgármestert az árajánlatok beszerzésére.

Felelős: Márkus Erika polgármester

Határidő: folyamatos

1. **Napirendi pont *(18. számú melléklet alapján)***

Lajos Dániel a Satelit Híradástechnikai Kft. képviseletében beadott kérelme

Márkus Erika polgármester elmondja, hogy Lajos Dániel a Satelit Híradástechnikai Kft. képviseletében eljárva kérelemmel fordult a Képviselő-testület felé, melyben tájékoztatást adott arról, hogy TOP-1.1.1-16-GM1-2017-00006 pályázat keretében létesülő Ipari Parkban az erősáramú hálózattal egyidejűleg a gyengeáramú közmű (internet) szolgáltatások nem kerülnek megtervezésre, megépítésre.

Ezzel a feladattal dr. Horváth Szabolcs, az adott időszakban hivatalvezetőként dolgozó köztisztviselő, a Satelit Híradástechnikai Kft-t bízta meg.

A kérelem és a hozzá kapcsolódó dokumentáció az előterjesztés mellékletét képezi. A munka megrendelését dr. Horváth Szabolcs szóban kérte 2019-ben. Gyakorlatilag az akkori pénzügyi kolléga itt hagyott egy számlát, melynek összege 398.000,- forintról szólt, ez a tervezési díj költsége, erre volt szerződése az előző önkormányzatnak, de a munka elvégzésére árajánlat bekérő és más dokumentum nem volt. Akkoriban a teljesítés igazolást félre tette az önkormányzat és nem lett átutalva a számla. A munka elkészült, hisz a kivitelező jóhiszeműen elvégezte a munkák és hivatalos használatbavételi engedély is van az internethálózatra. dr. Gáli Péterrel jegyző úrral felvette a kapcsolatot polgármester asszony, hogy hogy lehetne kifizetni ezt a munkát, amiről szerződés, és más dokumentum nem készült. Így javasolja a képviselő-testületnek, hogy kérjenek állásfoglalást a felügyeleti szervtől arra vonatkozóan, hogy a Satelit Híradástechnikai Kft. részére az elvégzett munka kifizetése megtörténhessen.

Márkus Erika polgármester szavazásra teszi fel Lajos Dániel a Satelit Híradástechnikai Kft. képviseletében beadott kérelme napirendi pontot.

A képviselő-testület *egyhangúlag 6 igen szavazattal* az alábbi határozatot hozza:

**79/2022.(V.24.) h a t á r o z a t**

Bezenye Községi Önkormányzat képviselő-testülete úgy határoz, hogy felkéri dr. Gáli Péter jegyzőt, kérjen állásfoglalást a felügyeleti szervtől arra vonatkozóan, hogy a Satelit Híradástechnikai Kft. részére az elvégzett munka kifizetése megtörténhessen.

Felelős: Márkus Erika polgármester

Határidő: 2022. május 31.

Mivel több napirendi pont nem volt a polgármester asszony megköszöni a részvételt és az ülést bezárja.

k.m.f.

**Márkus Erika dr. Gáli Péter**

polgármester jegyző

Jegyzőkönyv hitelesítők:

**Nusser Györgyné**  **Hiltser Mátyás**

jegyzőkönyv hitelesítő jegyzőkönyv hitelesítő